PLAN RADA

13.05.2020. GODINE

GLAVA DEVETA

**POVREDA I ZAŠTITA SUBJEKTIVNIH GRAĐANSKIH PRAVA**

**1. Povreda subjektivnih prava**

Subjektivno pravo se štiti kad je povređeno ili ugroženo. Pravilo je da se svako pravo štiti od svake povrede ili ugrožavanja, a cilj je grđanskopravne zaštite da se spreči povreda prava odnosno da se povređeno pravo dovede u stanje, u kakvom bi se nalazilo da povrede nije bilo.

*Povreda subjektivnog prava* podrazumeva sukob konkretnih subjektivnih prava raznih titulara, do kojeg je došlo zbog toga što je jedno subjektivno pravo ostvareno unutar pravnih granica, ali protivno svom osnovnom cilju koje objektivno pravo priznaje i odobrava, čime je došlo do ometanja ili onemogućavanja ostvarenja drugog subjektivnog prava. Povreba subjektivnog prava se ispoljava u dva vida: (1) Povreda (u užem smislu) postoji, kad je stvoreno stanje suprotno pravu, zbog čega se ne može vršiti tj. ostvarivati sadržina subjektivnog prava i to u potpunosti ili delimično. (2) Ugrožavanje (povreda prava u širem smislu) postoji kad još nije stvoreno stanje suprotno pravu, ali preti konkretna opasnost da se stanje suprotno pravu stvori.

U svakom slučaju, bez obzira da li se radi o povredi ili ugrožavanju tuđeg subjektivnog prava, tuđe subjektivno pravo se povredom ili ugrožavanjem oštećuje. Kad se ostvaruje neko subjektivno pravo, može se povrediti ili ugroziti tj. oštetiti tuđe subjektivno pravo i to: (1) svesno, kad se postupa sa namerom oštećenja; (2) nesvesno, kad namere za oštećenje nema, ali ipak dođe do oštećenja tuđeg prava; (3) neposredno, kad se direktnom štetnom radnjom ošteti nečije pravo; (4) posredno, kad se indirektnom štetnom radnjom ošteti nečije pravo.

Dakle, kod povrede i ugrožavanja prava bitno je to, da se ne čini nešto što je zabranjeno jer bi to bio onda građanski delikt, a ne povreda prava, već to da usled ostvarivanja dopuštenog subjektivnog prava dolazi do povrede ili ugrožavanja tuđeg subjektivnog prava. Poznata stara rimska izreka koja odražava stanovište da se subjektivno pravo može ostvarivati bez obzira na drugo postojeće subjektivno pravo, glasi: *“Qui suo iure utitur, nemini nocet”*(Ko se služi svojim pravom, nikome ne škodi). Zabrinutost zbog takvog stanovišta, Ciceron je izneo u svojoj poznatoj izreci: “*Summum ius, summa iniuria*” (Najveće pravo, najveća nepravda), a Paulus u svojoj takođe poznatoj izreci: *“Non omne quod licet, honestum est”*(Sve ono što je dozvoljeno, nije ujedno i pošteno).

Tokom razvoja ljudskog društva, sve više se dolazilo do uverenja o potrebi ograničavanja subjektivnih prava pri njihovom ostvarenju i to ne samo ograničenja u vidu nekih konkretnih pravnih normi, već putem generalne opšte norme o zabrani povrede subjektivnih prava. Ovu generalnu normu primenjuju sudovi kroz ocenjivanje i upoređivanje vrednosti konkretno ostvarenog subjektivnog prava, s jedne strane i onemogućenog ostvarenja suprotnog subjektivnog prava, s druge strane, pri čemu je dužnost oštećenog da dokaže postojanje povrede ili ugrožavanja njegovog prava od strane štetnika.

**2. Kolizija subjektivnih prava**

Od povrede prava valja razlikovati tzv. *koliziju subjektivnih prava*, pod kojom se podrazumeva sukob suprotstavljenih pravnih interesa koji nastaje pri ostvarivanju dva ili više subjektivnih prava raznih titulara na istom objektu, a ostvarenje tih prava nije moguće ni za jednog titular, dok uzajamno postoje dva ili više subjektivnih prava na istom objektu. Ishod kolizija zavisi od konkretnih subjektivnih prava koja su u pitanju: ako dođe do kolizije između stvarnog i obligacionog prava – stvarno pravo je jače. Ako dođe do kolizije između više postojećih stvarnih prava na istom objektu – sukob se rešava po starom rimskom pravnom pravilu *“Prior tempore, potior iure”* (Prvi u vremenu, jači u pravu) tj. onaj ko je prvi stekao pravo, ima u konkurenciji sa drugim pravima prvenstvo. Ako dođe do kolizije između više obligacionih prava, prvenstvo postoji kao izuzetak u slučaju npr. stečaja.

**3. Zaštita subjektivnog prava**

O samom načinu zaštite protiv povrede ili ugrožavanja prava, postoje u pravnoj nauci kao najpoznatije, sledeće teorije: subjektivistička teorija, objektivistička teorija i srednja teorija konflikta prava. Po subjektivističkoj teoriji, za odgovornost za povredu prava potreban je tzv. *animus nocendi* tj. namera da se drugome učini šteta vršenjem svog subjektivnog prava. Ako se dokaže da namere nema, tad nema niti odgovornosti za eventualno učinjenu štetu. Po objektivističkoj teoriji, nije važna namera oštećivanja tuđeg dobra, već je dovoljno postojanje štetne posledice na strani postojećih opravdanih interesa drugog lica. Po srednjoj teoriji konflikta prava, povreda prava stoji između dozvoljenog i protivpravnog ponašanja titulara u vršenju njegovog subjektivnog prava. Ova teorija ima značaj umerenije teorije u odnosu na prve dve.

Današnje pravo po pitanju odgovornosti za povredu prava je, na takvom stanovištu, da se sve više širi krug odgovornosti, postavljanjem principa da, pojedinac može vršiti svoje subjektivno pravo u granicama njegove normalne, pravedne i uobičajene realizacije, a isključuje se svaka obest i neograničena samovolja tj. isključena je zloupotreba prava. Zaštita subjektivnih prava može biti preventivna i reaktivna.

**4. Preventivna zaštita subjektivnih prava**

Preventivna zaštita subjektivnih prava se ostvaruje kod ugrožavanja subjektivnog prava, a sastoji se u sprečavanju radnje povrede. Cilj preventivne zaštite je da se spreči da nastupi povreda prava tj. da se ugrožavanje pretvori u povredu. Tipični vidovi preventivne zaštite su: (1) Zabrana daljeg vršenja radnje koja je u toku. (2) Zabrana ponavljanja već izvršene radnje. (3) Zabrana izvršenja tek pripremane radnje.

**5. Reaktivna zaštita subjektivnih prava**

Reaktivna zaštita subjektivnih prava se ostvaruje kod povrede subjektivnog prava, a sastoji se u uklanjanju povrede prava. Tipični vidovi reaktivne zaštite su: (1) Restitucija tj. vraćanje primljenog. (2) Naknada štete nastale povredom prava i to kao naturalna restitucija, generična restitucija, naknada u novcu. (3) Uklanjanje stanja stvorenog povredom prava, npr. vraćanje stvari vlasniku po reivindikacionoj tužbi, rušenje bespravno izgrađenog objekta, povlačenje iz prometa neovlašćeno objavljenog autorskog dela itd.

Objektivno građansko pravo svojim materijalnim propisima priznaje titularu nekog građanskog prava određena subjektivna prava i ovlašćuje ga istovremeno da iskorišćava i razmenjuje imovinska dobra koja su potrebna za zadovoljenje njegovih životnih potreba, kao i da se služi svojim ličnim neimovinskim pravima dajući mu u tim odnosima određeni status u društvu. Na osnovu takvih ovlašćenja, titulari stupaju u razne građanskopravne odnose, zaključujući razne pravne poslove, koji se uobičajeno završavaju mirno i na obostrano zadovoljstvo učesnika u tim poslovima. Međutim, nije retko da izvesno, objektivnim građanskim pravom zagarantovano subjektivno pravo, bude od suprotne strane ili drugog lica, ugroženo ili povređeno. U takvoj situaciji delovanje ugroženog ili povređenog titulara usmereno je, ili u pravcu odbrane ili u pravcu ostvarenja subjektivnog prava, jer mu objektivno pravo garantuje ne samo zaštitu, već i ostvarenje. Prema tome, zaštita ugroženih ili povređenih subjektivnih prava moguća je u dva vida: privatna ili vansudska zaštita (samozaštita) i pravna ili sudska zaštita.

**6. Privatna ili vansudska zaštita (samozaštita)**

Privatna ili vansudska zaštita (samozaštita) je ona zaštita koju titular sam preduzima radi ostvarenja svojih subjektivnih prava u slučaju njihove povrede ili ugrožavanja. Opšti uslovi za dopuštenost samozaštite su sledeći: (1) Titular mora imati likvidno pravo tj. takvo da bi ga i sam sud štitio. (2) Titular može pribeći samozaštiti u slučaju kada ne može trpeti odlaganje tj. kada nema izgleda na blagovremenu i efikasnu sudsku zaštitu. (3) Radnja titulara mora biti potrebna tj. takva da se bez nje zaštita prava ne bi mogla ostvariti i radnja titulara mora biti primerena tj. takva, da ne prelazi dovoljnu meru, koja je potrebna da se pravo zaštiti. (4) Odsustvo očigledne nesrazmere je neophodno za dopuštenost samozaštite. Dakle, interes lica kojem se škodi radnjom zaštite, ne sme biti nesrazmerno vredniji od štićenog titularevog interesa, a što znači da se radnjom titualara ne sme drugome učiniti veća šteta od one, koja je titularu pretila usled povrede. (5) Prirodna volja je kod samozaštite dovoljna za njenu dopuštenost, a što znači da se za samozaštitu ne traži poslovna sposobnost, već faktička sposobnost imati volju da se štiti svoje pravo. Osnovni oblici dopuštene samozaštite su: dozvoljena samopomoć, nužna odbrana i stanje nužde tj. krajnja nužda, o kojima je bilo reči u delu o građanskopravnim deliktima.

**7. Pravna ili sudska zaštita**

Pravna ili sudska zaštita je redovan put zaštite ugroženih ili povređenih subjektivnih prava. Na ovu zaštitu titular ima pravo na osnovu onog materijalnopravnog ovlašćenja koje izvire iz objektivnog građanskog prava. Pri tom ono materijalnopravno ovlašćenje koje izvire iz dispozicija normi objektivnog prava, ne sadrži samo ovlašćenje na osnovu kojeg titular može na određeni način i u postavljenim granicama ostvariti svoja subjektivna prava, već to ovlašćenje ujedno sadrži i dvostruku obavezu: (1) prema drugom učesniku građanskopravnog odnosa, po kojoj on treba da titularu ispuni određenu činidbu i (2) prema državi da titularu pruži pravnu zaštitu u slučaju eventualnog ugrožavanja ili povrede njegovih subjektivnih prava. Ova druga obaveza, obaveza države, naziva se *generalnom garancijom* ili generalnim obećanjem državne vlasti na pravnu zaštitu ugroženih ili povređenih subjektivnih prava. Garancija zakonom priznatih prava, nužno proizlazi iz osnovne karakteristike pravnih normi uopšte, a to je njihova prinudnost, jer je pravo skup pravila ponašanja prinudnog karaktera iza kojih stoje sankcije. Da bi se mogla ostvariti ta prinudnost pravnih normi, potreban je za to organizovan i stručno osposobljen državni aparat, a to je u smislu ovog izlaganja *državno građansko pravosuđe*, koje vrši primenu prinudnih pravnih normi preko *građanskih sudova*, a prema propisima kojima se uređuju pravila o *građanskim sudskim postupcima*, koji propisi su normirani zasebnim *građanskim procesnim pravom*.

Građanskim procesnim pravom (koje je poseban predmet proučavanja) ostvaruje se pravna zaštita građanskih subjektivnih prava kroz tri osnovna građanska postupka: (1) *Parnični postupak* koji je zakonom normiran način delovanja suda, stranaka i ostalih učesnika u postupku, kojem je cilj konačno i neosporivo utvrđenje nekog spornog ili neizvesnog subjektivnog građanskog prava ili građanskopravnog odnosa, kako bi se na osnovu takvog utvrđenja donela meritorna odluka suda (presuda ili rešenje), na osnovu koje bi se postojeće protivpravno stanje uklonilo i stvorilo ono pravno stanje koje je u skladu sa odgovarajućim propisima objektivnog građanskog prava. (2) *Vanparnični postupak* koji obuhvata sve one sudske postupke usmerene na pravnu zaštitu građanskih prava koji ne spadaju u parnični postupak, kao što je postupak oduzimanja, ograničenja i vraćanja poslovne sposobnosti, postupak za proglašenje nestalih lica za umrla i za dokazivanje smrti, ostavinski postupak itd. (3) *Izvršni postupak* koji obuhvata postupak prinudnog ostvarenja potraživanja na osnovu verodostojnih isprava i postupak prinudnog ostvarenja potraživanja na osnovu pravnosnažnih i izvršnih sudskih odluka.

Kada smo govorili o građanskopravnom odnosu pomenuli smo da se njegova aktivna strana sastoji od konkretnog titularevog subjektivnog prava i od zahteva za prinudno ostvarenje tog subjektivnog prava tj. tužbe u materijalnom smislu, a da subjektivnom pravu titulara na pasivnoj strani građanskopravnog odnosa odgovara obaveza obavezanog lica, a da nasuprot titularevom zahtevu za prinudno ostvarenje njegovog subjektivnog prava na strani obavezanog lica, postoji odgovornost za neispunjenje obaveze ili odgovornost za štetu, koja odgovornost može dovesti do obaveze naknade štete. Prema tome, subjektivna građanska prava se pred sudom štite samo po zahtevu njihovog titulara, a ne po službenoj dužnosti. Tako se zaštita povređenog ili ugroženog prava pred sudom zahteva tužbom kojom se pokreće parnični postupak.

PITANJA

NA OSNOVU KOJIH STUDENT MOŽE PROVERITI POZNAVANJE MATERIJE

POVREDA I ZAŠTITA SUBJEKTIVNIH GRAĐANSKIH PRAVA

(str. 292 do 296 u udžbeniku)

1. Kada se štiti subjektivno građansko pravo?
2. Šta je cilj građanskopravne zaštite?
3. Kada se štiti subjektivno građansko pravo?
4. Koji su vdovi povrede subjektivnog građanskog prava?
5. Na koji način se tuđe subjektivno građansko pravo može oštetititi (povrediti ili ugrozit)?
6. Da li povreda ili ugrožavanje subjektivnog građanskog prava podrazumevaju preduzimanje zabranjenih ljudskih radnji?
7. Šta se podrazumeva pod kolizijom subjektivnioh građanskih prava?
8. Kada postoji kolizija obligacionog i stvarnog prava, koje je pravo jače?
9. Po kojem principu se rešava kolizja između više postojećih stvarnih prava na istom objektu?
10. U kojim grancama pravni subject može vršti svoje subjektivno građansko pravo?
11. Kada se ostvaruje preventivna zaštita subjektivnih građanskih prava?
12. Kada se ostvaruje reaktivna zaštita subjektivnih građanskih prava?
13. Koji su vidovi zaštite ugroženih ili povređenih subjektivnih građanskih prava?
14. Koji su osnovni oblici dopuštene samopomoći?
15. Koji su osnovni građanski postupci za ostvarivanje pravne zaštite subjektivnih građanskih prava?